Junaliikenne keskeytyi Oriveden keskustan ja Juupajoen seisakkeen välisellä rataosalla kiskoon tulleen hellekäyrän takia, Liikenneviraston rataliikennekeskus tiedottaa.

Käyrä saatiin korjattua puolenyön aikaan maanantain ja tiistain välisenä yönä.

Häiriön takia kaksi junaa Tampereen ja Juupajoen välillä korvattiin linja-autoilla. Juupajoelta Haapamäelle junat kulkivat normaalisti.

Hellekäyrä syntyy, kun kiskot joutuvat koville helteen paahteessa. Käytännössä kyse on lämpölaajenemisesta.

– Kun rauta joutuu kovaan kuumuuteen, pitkä kisko lämpölaajenee ja se pyrkii pakottamaan kiskon ulospäin ratanauloista tai -ruuveista, kertoo rataliikennekeskuksen liikennepäällikkö Rauno Helander.

Helanderin mukaan kiskoista tulee silloin eripariset ja se aiheuttaa vaaratilanteen. Juna voi suistua raiteilta.

Tällaisessa tilanteessa ei voi juuri muuta kuin odottaa, sillä lämpimänä kisko pyrkii vain enemmän omille teilleen, jos sitä yritetään irrottaa ratanauloista tai -ruuveista. Tämän takia ratatyöt tehdään yleensä öisin.

Oriveden ja Juupajoen välinen rataosuus on suhteellisen vähän liikennöity.

Talvella saman ilmiön kääntöpuoli saa kiskot kutistumaan tai vetäytymään kasaan, jolloin ne voivat kovalla pakkasella napsahtaa poikki.